בהמן גולברנז'אד

בהמן גולברנז'אד (בפרסית: >بهمن گلبارنژاد; 12 ביוני 1968 – 17 בספטמבר 2016) היה רוכב אופניים ומרים משקולות פאראלימפי איראני קטוע רגל. הוא התחרה במשחקים הפאראלימפיים בלונדון (2012) ובריו דה ז'ניירו (2016) ובתחרויות נוספות וזכה במדליות. הוא נהרג בתאונה במהלך תחרות במשחקי ריו.

ביוגרפיה
גולברנז'אד נולד וגדל בעיר אבאדאן. כשהיה כבן 20 נלחם במלחמת איראן–עיראק ואיבד את רגלו השמאלית עקב התפוצצות מוקש. כשלוש שנים לאחר מכן התחיל את הקריירה שלו כספורטאי, תחילה כמתאבק ובהמשך כמרים משקולות. כמשקולן זכה בתחרויות בינלאומיות בתריסר מדליות זהב ובמדליית כסף אחת. עקב פציעת כתף הוא נאלץ לפרוש מהרמת משקולות וב-2006 החל להתחרות ברכיבה על אופניים. השתתף במשחקים הפאראלימפיים בלונדון.

בשנת 2016 השתתף גולברנז'אד במשחקים הפאראלימפיים בריו דה ז'ניירו והיה רוכב האופניים היחיד בהם מטעם איראן. ב-17 בספטמבר, במהלך תחרות רכיבה באופניים בקטגוריית C4-5 בשטח הררי בפרברי העיר ריו, הוא התנגש בסלע ונפגע בראשו. הוא טופל במקום הפציעה והוסע לבית חולים, אך מת לפני שהגיע לשם. הייתה זו הפעם הראשונה מאז 1960 שספורטאי מת במהלך המשחקים האולימפיים או הפאראלימפיים.

מותו של גולברנז'אד צוין בדקת דומייה במהלך טקס הסיום של המשחקים הפאראלימפיים בריו. ב-22 בספטמבר הוא הובא לקבורה באיראן בטקס ממלכתי.

קישורים חיצוניים

 טרגדיה בריו: רוכב אופניים איראני התמוטט במהלך מרוץ ומת, באתר וואלה!, 17 בספטמבר 2016
 Rio Paralympics 2016: Iranian Para-cyclist dies after crash, באתר ה-BBC, 18 בספטמבר 2016

ספורטאים איראנים
ספורטאי ספורט נכים
רוכבי אופניים
מתאבקים
מרימי משקולות
משתתפי המשחקים הפאראלימפיים לונדון (2012)
משתתפי המשחקים הפאראלימפיים ריו דה ז'ניירו (2016)
נכי צבא ומלחמה
ספורטאים שמתו בזמן פעילות
הרוגי תאונות דרכים
ילידי 1968
נפטרים ב-2016